કંપની ખોલવી હોય તો તેની નોંધણી, ટ્રેડનેમ રજિસ્ટર કરાવવું, ઓફિસ-ફેક્ટરી માટે જગ્યા ખરીદવી, તેના દસ્તાવેજો અને નોંધણી કરાવવા, લાઇટ કનેક્શન મેળવવું, ગુમાસ્તા ધારા હેઠળ નોંધણી કરાવવી, સેફ્ટી અંગેની મંજૂરી મેળવવી, પર્યાવરણ સહિતની અન્ય મંજૂરી મેળવવી – આ બધા એવા કામ છે જેમાં સમય લાગતો હોય છે. કેટલો સમય લાગે તેના આધારે દેશોને રેન્કિંગ અપાય છે. કરવેરા કેવા છે અને તેની પ્રોસેસ કેટલી સહેલી છે તે પણ ધ્યાને લેવાય છે. આ વખતના રેન્કિંગમાં હજી જીએસટી પછીની સ્થિતિ ધ્યાને લેવાઈ નથી. એક તરફ સરકારનો દાવો છે કે જીએસટીને કારણે ભારતમાં સૌથી મોટો કરવેરા સુધારો કરાયો છે, પણ વેપારી અગ્રણીઓ કહે છે કે પ્રોસિજર એટલી કોમ્પ્લેક્સ છે કે મુશ્કેલીઓ વધી છે. આ બેમાંથી જેમની વાત વર્લ્ડ બેન્ક સાચી માનશે તે પ્રમાણે નંબર્સમાં સુધારો થશે. જો જીએસટીને સૌથી મોટો આર્થિક સુધારો માની લેવાશે તો ભારતને આશા છે તે પ્રમાણે ટોપ 50માં સ્થાન મળી શકશે. એક સાથે 30નો જમ્પ લીધા પછી ભારત સરકારની મહત્ત્વાકાંક્ષા હવે સીધો 50નો જમ્પ લઈને ટોપ 50માં આવવાનો છે. જોકે આ મામલે ગુજરાતની ચૂંટણી છે એટલે રાજકારણ પણ શરૂ થયું છે. ગુજરાતનો વેપારી વર્ગ જે ભાજપને ટેકો આપતો આવ્યો છે તે આ વખતે જીએસટીના કારણે ભારે નારાજ છે. બીજી બાજુ ભાજપની સરકાર તો ઉદ્યોગપતિઓની જ સરકાર છે એવી ટીકા કરીને કોંગ્રેસ આમ આદમીની અકળામણને હવા આપી રહ્યો છે. તેથી અરૂણ જેટલીએ વર્લ્ડ બેન્કના અહેવાલ પછી તરત જ આવીને પ્રેસ કોન્ફરન્સમાં જશ ખાટવાની કોશિશ કરી અને કોંગ્રેસને ચીંટીયો પણ ભર્યો. જશ ખાટવા સુધી બરાબર હતું, પણ જેટલીએ કહ્યું કે ઇઝ ઓફ ડુઇંગ કરપ્શનની જગ્યાએ હવે ઇઝ ઓફ ડુઇંગ આવ્યું છે અને એ જ યુપીએ અને એનડીએ સરકાર વચ્ચેનો ફરક છે. આથી રાહુલ ગાંધીએ સોશિઅલ મીડિયામાં સામો ટોણો મારવો પડ્યો. રાહુલે એક મશહૂર શેરને ટ્વીસ્ટ કર્યો કે – સબ કો માલૂમ હૈ ઇઝ ઓફ ડુઇંગ બિઝનેસ કી હકીકત, લેકીન ખુદ કો ખુશ કરને કે લિયે જેટલી યે ખયાલ અચ્છા હૈ.